Beweerde plaasmoordenaar kry borg, nou skoonveldTshepo Justice Rasodi (Foto: Verskaf) Die polisie is op die spoor van ŉ 27-jarige moordverdagte wat nie vir sy hofverskyning verlede Woensdag in die Lephalale-streekhof in Limpopo opgedaag het nie. Borgtog van R1 000 is vroeër aan Tshepo Justice Rasodi toegestaan. Toe hy egter nie opdaag vir sy verhoor nie, is ŉ lasbrief vir sy inhegtenisneming uitgereik. Rasodi is aanvanklik in hegtenis geneem vir die moord op Hendrick Peter Peterson (57) op 6 Februarie 2017 op sy plaas Fourieskloof buitekant Lephalale (Ellisras). Die verdagte en drie medepligtiges is ná ŉ intensiewe ondersoek deur die polisie in hegtenis geneem. Volgens kol. Moatshe Ngoepe, polisiewoordvoerder in Limpopo, het dié vier verdagtes die plaas betree en Peterson, die eienaar van die plaas, met ŉ swaar voorwerp oor die kop geslaan. Hulle is daarna vort met Peterson se wit Isuzu-bakkie, asook twee van sy gewere en twee selfone. Peterson is met sy aankoms by die hospitaal reeds dood verklaar. Die polisie doen ŉ beroep op mense met inligting wat tot die inhegtenisneming van Rasodi kan lei, om AO Oosthuizen by 082 783 5623, Stop Misdaad by 08600 10111 of die naaste polisiestasie in kennis te stel.